Første steg over i en ny fase for et herjet Sp er større ro internt i partiet. Til tross for uenighet om sentrale saker, som oljeboring i Lofoten og synet på arbeidsinnvandring, ser det ut til at landsmøtet kan bidra til det. Fløyfeiden fra i vinter synes å ha blitt til en våpenhvile som kan vare til over valget og lengre enn det.
Sp må også sørge for at grunnfjellet - og mest av alt bøndene - støtter opp om sitt parti igjen. Sonderingene med bondeorganisasjonene før vårens jordbruksoppgjør er i gang, et oppgjør Sandra Borch kaller "den viktigste eksamen i partiets historie". Det må være partiledelsens verste mareritt at Ap holder igjen så mye at Statens tilbud til bøndene på nytt ender i brudd eller sterk misnøye. I så fall kan Sp falle ytterligere i viktige landbruksfylker for Sp som Oppland, Sogn og Fjordane og Nord-Trøndelag - og ned mot sperregrensen på riksplan. Bare en gang siden 1921 har partiet havnet under seks prosent i et stortingsvalg - og aldri under fem. Det spenner nå nervene før jordbruksoppgjøret.
Men skal Sp klare mer enn å overleve ved valget må partiet nå flere enn ansatte i primærnæringene. Jeg tror EØS-saken er bedre indremedisin enn velgeragn. Og selv om partiet har gjort eldreomsorg til en av tre hovedsaker, er det Ap, Høyre og Frp som vil dominere det politikkområdet. Derfor vil samferdselsminister Marit Arnstad få en nøkkelrolle fremover for å sikre at vei og jernbane, som blir stadig viktigere for stadig flere velgere, gir uttelling for Sp ved valget.